કોડીનાર પોસ્ટ ઓફિસમાં કુલ આઠના સ્ટાફના મહેકમ સામે પાંચ જ કર્મચારી હોય અને બે કલાર્ક અને એક પોસ્ટ માસ્ટરની જગ્યા ખાલી હોય તેને લઇને પોસ્ટ ઓફિસમાં વહિવટી કામ ખોરંભે પડયા છે. જેમાં આધારકાર્ડ કાઢવાની કામગીરી પણ સ્થાનિક પોસ્ટ ઓફિસને આપવામાં આવી હોય જેથી અપૂરતા સ્ટાફથી આધારકાર્ડની કામગીરી માટે આવનારા લોકોએ કલાકો સુધી ઊભા રહેવું પડે છે. બીજી બાજુ ઓછા સ્ટાફથી કામનું ભારણ પણ એટલું જ વધુ હોય જેથી જે પોસ્ટ ઓફિસ પાંચ વાગ્યે બંધ થતી હોય તે રાત્રે ૯ વાગ્યા સુધી ચાલુ રહે છે અને જે સ્ટાફ છે તે રાત સુધી કામ કરે છે. શહેરીજનોની એક માંગ ઉઠી છે કે પોસ્ટ ઓફિસમાં ઘટતો સ્ટાફ તાત્કાલીક મૂકવામાં આવે તે જરૂરી છે.